Per Clausen (EL), 2010-03-26:
Jeg vil ikke lægge skjul på, at det jo på mange måder er en lidt besværlig sag – i hvert fald set fra Enhedslistens synspunkt.
Vi går jo sådan set i vores parti ind for, at vi, når Europarådet vedtager nogle rekommandationer, som det jo hedder på det sprog, skal følge dem.
Det er sådan set det første grundlæggende synspunkt, vi har.
Når det så oven i købet er sådan, at Europarådet kommer med en rekommandation, hvor man siger, at man henviser til, at der af hensyn til dyrevelfærden skal gøres noget, så er det jo ganske vanskeligt at forestille sig, at Enhedslisten skulle nå frem til ikke at kunne støtte det fremsatte forslag.
Som de mere historisk orienterede personer vil vide, er det ikke desto mindre det synspunkt, Enhedslisten har indtaget de gange, vi tidligere har diskuteret den her sag.
Det har vi jo gjort ud fra det klare synspunkt, at vi frygtede, at konsekvenserne af at vedtage et sådant forslag i virkeligheden ville være til større skade for dyrevelfærden, end hvis det ikke blev vedtaget.
Hvis man så vedtog noget, som selvfølgelig ikke ville være til skade for de udegående svin – for det er da ingen skade at kunne tage et glas vand om natten, selv om man aldrig gør det – men konsekvensen ville være, at vi ville få forhindret, nedlagt, flyttet produktion af udegående svin og flyttet den ind i staldlængen, ville det efter vores mening være meget negativt.
Derfor har vi indtil i dag, hver eneste gang den her diskussion har været fremme, meget klart sagt, at vi ikke kunne støtte forslaget.
Jeg har det imidlertid præcis som alle de andre ordførere, der har deltaget i diskussionen, at vi jo er nødt til, hver eneste gang det her forslag kommer op, at se meget, meget seriøst og alvorligt på to ting.
For det første: Hvad er dokumentationen for, at det er et problem for udegående svin, hvis ikke de har adgang til vand om natten, når det fryser?
For det andet: Hvilke konsekvenser kan det have for muligheden for at opretholde den produktion af svin, som vi gerne vil have mere af?
Jeg vil bare sige, at det materiale, der er fremlagt i dag, ikke i tilstrækkelig grad overbeviser i hvert fald mig om, at det er nødvendigt af hensyn til svinene at indføre den her mulighed for at få vand i løbet af natten.
Jeg er heller ikke så overbevist om, at det ikke vil have en negativ konsekvens, men jeg tror, at det er meget vigtigt, at vi i udvalgsarbejdet får mulighed for på den ene eller anden måde at få en dialog både med de mennesker, der forsker i det her, og med de mennesker, der arbejder praktisk med det.
Og så håber jeg på, vi kan komme til et set ud fra et dyrevelfærdsmæssigt synspunkt rigtigt og fornuftigt resultat, og jeg har det da personligt sådan, at jeg jo altid synes, det ville være rart, hvis vi var i stand til at gennemføre de konventioner og rekommandationer, som bliver lavet i Europarådet.
Jeg synes jo, at det altid gør Europarådets arbejde sværere rundtomkring i de lande, der er medlem, hvis det er sådan, at mennesker, som hverken bekymrer sig om dyrerettigheder eller menneskerettigheder, kan henvise til, at selv Danmark jo ikke overholder de rekommandationer, der kommer, og så kan det jo være lidt svært at få forklaret, at der er nogle helt særlige forhold, der gør sig gældende her.